**Prevederi generale de apărare împotriva incendiilor ce trebuie respectate cînd se execută arderi de mirişti, vegetaţie uscată şi resturi vegetale**

Persoanele fizice şi juridice ce desfăşoară acţiuni de ardere a miriştilor, stufului şi a vegetaţiei ierboase, gunoaielor, deşeurilor şi a altor materiale combustibile, sunt obligate să respecte prevederile reglementărilor în domeniu, punând accent pe următorul set de măsuri de prevenire a incendiilor specifice, care pot fi completate şi cu alte reguli de prevenire a incendiilor în funcţie de condiţiile meteo şi specificitatea zonei astfel:

- aceste activităţi nu vor fi efectuate pe timp de vânt şi la lăsarea întunericului;

- supravegherea în permanenţă a focului până la stingerea completă a acestuia;

- după arderea completă, resturile vor fi stropite cu apă pentru a împiedica reaprinderea focului sub acţiunea curenţilor de aer sau împrăştierea resturilor aprinse;

- arderea resturilor la o distanţă de minimum 10 m faţă de materialele combustibile (construcţii, depozite de lemn, furaje, garduri de lemn, etc.) şi 40 m faţă de locurile cu pericol de explozie, gaze şi lichide combustibile;

- asigurarea în apropiere a unui recipient cu apă şi a unor unelte (lopeţi, mături, etc.) pentru cazul în care focul scapă de sub control.

- arderea resturilor vegetale, gunoaielor, deşeurilor şi a altor materiale combustibile se face în locuri special amenajate ori pe terenuri pregătite, cu luarea măsurilor ce se impun pentru împiedicarea propagării focului la vecinătăţi, asigurându-se supravegherea permanentă a arderii, precum şi stingerea jarului după terminarea activităţii.

**Arderea miriştilor** se face numai cu respectarea următoarelor prevederi generale:

- condiţii meteorologice fără vânt

- parcelarea miriştii în suprafeţe de maximum 10 ha, prin fâşii arate

- izolarea zonei de ardere faţă de căi de comunicaţie, construcţii, culturi agricole vecine, instalaţii, fond forestier, prin executarea de fâşii arate

- desfăşurarea arderii numai pe timp de zi

- asigurarea până la finalizarea arderii a personalului de supraveghere şi stingere a eventualelor incendii

- asigurarea pentru suprafeţe de ardere mai mici de 5 ha a substanţelor şi mijloacelor de stingere necesare

- asigurarea, în cazul suprafeţelor de ardere mai mari de 5 ha, a unui plug, a unei cisterne cu apă, a mijloacelor de tractare şi a personalului de deservire

- pe terenurile în pantă, arderea miriştii se face pornind din partea de sus a pantei.

**Arderea vegetaţiei uscate şi a resturilor vegetale** se execută cu respectarea următoarelor prevederi generale:

* condiţii meteorologice fără vânt
* colectarea în grămezi a vegetaţiei uscate şi a resturilor vegetale în cantităţi astfel încât arderea să poată fi controlată
* executarea arderii în zone care să nu permită propagarea focului la fondul forestier/construcţii şi să nu afecteze reţelele electrice, de comunicaţii, conductele de transport gaze naturale, produsele petroliere ori alte bunuri materiale combustibile
* curăţarea de vegetaţie a suprafeţei din jurul fiecărei grămezi pe o distanţă de 5 m
* desfăşurarea arderii numai pe timp de zi
* asigurarea mijloacelor şi materialelor pentru stingerea eventualelor incendii
* supravegherea permanentă a arderii
* stingerea totală a focului înainte de părăsirea locului arderii
* interzicerea acoperirii cu pământ a focarelor